ΚΑΝΟΝΙΣΜΟΣ (ΕΟΚ) αριθ. 1749/92 ΤΟΥ ΣΥΜΒΟΥΛΙΟΥ της 30ής Ιουνίου 1992 για τον καθορισμό, για την περίοδο εμπορίας 1992/93 των παραγώγων τιμών παρέμβασης λευκής ζάχαρης, της τιμής παρέμβασης της ακατέργαστης ζάχαρης, των ελαχίστων τιμών τεύτλων Α και τεύτλων Β, των τιμών κατωφλίου, του ποσού απόδοσης για την αντιστάθμιση των εξόδων αποθεματοποίησης καθώς και των τιμών που εφαρμόζονται στην Ισπανία και την Πορτογαλία

ΤΟ ΣΥΜΒΟΥΛΙΟ ΤΩΝ ΕΥΡΩΠΑIΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την πράξη προσχώρησης της Ισπανίας και της Πορτογαλίας, και ιδίως το άρθρο 234 παράγραφος 2,

τον κανονισμό (ΕΟΚ) αριθ. 1785/81 του Συμβουλίου της 30ής Ιουνίου 1981 περί κοινής οργανώσεως της αγοράς στον τομέα της ζάχαρης (1), και ιδίως το άρθρο 3 παράγραφος 5, το άρθρο 5 παράγραφος 5, το άρθρο 8 παράγραφος 4 και το άρθρο 14 παράγραφος 5,

τον κανονισμό (ΕΟΚ) αριθ. 1716/91 του Συμβουλίου της 13ης Ιουνίου 1991 για την προσέγγιση προς τις κοινές τιμές των τιμών της ζάχαρης και των ζαχαροτεύτλων που εφαρμόζονται στην Ισπανία (2), και ιδίως το άρθρο 6,

την πρόταση της Επιτροπής (3),

Εκτιμώντας:

ότι ο κανονισμός (ΕΟΚ) αριθ. 1748/92 του Συμβουλίου της 30ής Ιουνίου 1992 για τον καθορισμό, για την περίοδο εμπορίας 1992/93, ορισμένων τιμών στον τομέα της ζάχαρης και του αντιπροσωπευτικού ποιοτικού τύπου τεύτλων (4), όρισε την τιμή παρέμβασης της λευκής ζάχαρης σε 53,01 Ecu ανά 100 χιλιόγραμμα, που ισχύει για τις μη ελλειματικές ζώνες-

ότι το άρθρο 3 παράγραφος 1 του κανονισμού (ΕΟΚ) αριθ. 1785/81 προβλέπει ότι οι παράγωγες τιμές παρέμβασης της λευκής ζάχαρης πρέπει να οριστούν για καθεμία από τις ελλειμματικές ζώνες- ότι, για τον καθορισμό αυτό, ενδείκνυται να ληφθούν υπόψη οι περιφερειακές διαφορές των τιμών ζάχαρης που μπορούν να υπολογισθούν, σε περίπτωση κανονικής συγκομιδής και ελεύθερης κυκλοφορίας της ζάχαρης, βάσει των κανονικών συνθηκών διαμόρφωσης των τιμών της αγοράς-

ότι προβλέπεται ελλειμματική κατάσταση εφοδιασμού της αγοράς στις ζώνες παραγωγής της Ιταλίας, της Ιρλανδίας και του Ηνωμένου Βασιλείου-

ότι το άρθρο 3 παράγραφος 5 του κανονισμού (ΕΟΚ) αριθ. 1785/81 προβλέπει τον καθορισμό τιμής παρέμβασης για την ακατέργαστη ζάχαρη- ότι θα πρέπει να καθορισθεί η τιμή αυτή βάσει της τιμής παρέμβασης της λευκής ζάχαρης-

ότι ο κανονισμός (ΕΟΚ) αριθ. 1748/92 όρισε την τιμή βάσης των τεύτλων σε 40,00 Ecu ανά τόνο- ότι το άρθρο 5 παράγραφος 2 του κανονισμού (ΕΟΚ) αριθ. 1785/81 προβλέπει ότι η ελάχιστη τιμή που καθορίζεται για τα τεύτλα Α ισούται με το 98 % της τιμής βάσης των τεύτλων και η ελάχιστη τιμή που καθορίζεται για τα τεύτλα Β είναι κατ' αρχήν ίση προς το 68 % της εν λόγω τιμής βάσης, με την επιφύλαξη του άρθρου 28 παράγραφος 5 του εν λόγω κανονισμού-

ότι, σύμφωνα με το άρθρο 14 παράγραφος 2 του κανονισμού (ΕΟΚ) αριθ. 1785/81, η τιμή κατωφλίου της λευκής ζάχαρης ισούται με την ενδεικτική τιμή προσαυξημένη με τα έξοδα μεταφοράς που υπολογίζονται κατ' αποκοπή από την πλέον πλεονασματική ζώνη της Κοινότητας μέχρι την πλέον απομακρυσμένη ελλειμματική ζώνη κατανάλωσης της Κοινότητας και με κατ'αποκοπή ποσό που λαμβάνει υπόψη τη συνεισφορά στα έξοδα αποθεματοποίησης- ότι, δεδομένης της κατάστασης εφοδιασμού στην Κοινότητα, πρέπει να ληφθούν υπόψη τα έξοδα μεταφοράς μεταξύ των βορείων διαμερισμάτων της Γαλλίας και του Παλέρμο-

ότι η τιμή κατωφλίου ακατέργαστης ζάχαρης πρέπει να προκύψει από εκείνη της λευκής ζάχαρης, λαμβάνοντας υπόψη τα κατ' αποκοπή ποσά για τη μεταποίηση και την απόδοση-

ότι η τιμή κατωφλίου της μελάσσας πρέπει να καθορισθεί έτσι ώστε οι εισπράξεις από τις πωλήσεις μελάσσας να δύνανται να φθάσουν το επίπεδο εισπράξεων των επιχειρήσεων που ελήφθησαν υπόψη κατά τον καθορισμό των τιμών βάσης των τεύτλων-

ότι τα άρθρα 3 και 4 κανονισμού (ΕΟΚ) αριθ. 1716/91 προβλέπουν ότι, για το πρώτο στάδιο της προσεγγίσεως των τιμών της ζάχαρης και των τεύτλων στην Ισπανία, καθορίζεται για τα προϊόντα αυτά τιμή παρεμβάσεως της λευκής ζάχαρης και τιμή βάσεως και ελάχιστες τιμές για τα τεύτλα, λαμβάνοντας ιδίως υπόψη ένα στοιχείο μειώσεως σε σχέση με μια τιμή αναγωγής- ότι, για την περίοδο εμπορίας 1992/93, το στοιχείο μειώσεως σε σχέση με την τιμή αναγωγής είναι 3,44 Ecu ανά 100 χιλιόγραμμα λευκής ζάχαρης και 2,836 Ecu ανά τόνο τεύτλων- ότι, δυνάμει του άρθρου 5 του ιδίου κανονισμού για τον καθορισμό των τιμών της ζάχαρης και των τεύτλων που εφαρμόζονται στην Ισπανία, ενδείκνυται να λαμβάνονται υπόψη οι αντίστοιχες κοινές τιμές που θα καθορισθούν για την ίδια περίοδο εμπορίας-

ότι το άρθρο 5 του κανονισμού (ΕΟΚ) αριθ. 1358/77 του Συμβουλίου της 20ής Ιουνίου 1977 περί καθορισμού γενικών κανόνων αντισταθμίσεως των εξόδων αποθεματοποιήσεως στον τομέα της ζάχαρης και περί καταργήσεως του κανονισμού (ΕΟΚ) αριθ. 750/68 (5), προβλέπει ότι το ποσό της απόδοσης στα πλαίσια της αντιστάθμισης των εξόδων αποθεματοποίησης καθορίζεται, ανά μήνα και κατά μονάδα βάρους, λαμβάνοντας υπόψη τα έξοδα χρηματοδότησης, τα έξοδα ασφάλισης και τα ειδικά έξοδα αποθεματοποίησης- ότι πρέπει, λόγω της διατηρήσεως των τιμών, να ληφθεί ακόμη υπόψη για τις δαπάνες χρηματοδοτήσεως, επιτόκιο 10 % και συνεπώς μηνιαίο ποσό 0,52 Ecu ανά 100 χιλιόγραμμα λευκής ζάχαρης,

ότι στο τέλος της μεταβατικής περιόδου που εφαρμόζεται στην Πορτογαλία για τον τομέα της ζάχαρης, δηλαδή από την περίοδο εμπορίας 1992/93, η τιμή της λευκής ζάχαρης που εφαρμόζεται στην Πορτογαλία πρέπει να φθάσει, σύμφωνα με το άρθρο 238 παράγραφος 2 της πράξης προσχώρησης, την κοινή τιμή μετά από επτά στάδια αυξήσεως- ότι σύμφωνα με τις πράξεις της διασκέψεως που προηγήθηκαν της προσχώρησης της Πορτογαλίας, η εν λόγω κοινή τιμή αναφοράς είναι η παράγωγη τιμή παρεμβάσεως που εφαρμόζεται στη ζώνη Ιρλανδία-Ηνωμένο Βασίλειο, στην προκειμένη περίπτωση για την περίοδο εμπορίας 1992/93- ότι επιπλέον, η κατάσταση εφοδιασμού, για όλες τις ζώνες παραγωγής της Πορτογαλίας, παραμένει διαρθρωτικά ελλειμματική- ότι η επίπτωση της περιφερειοποιήσεως που εφαρμόστηκε μέχρι τώρα στη ζώνη παραγωγής Ιρλανδία-Ηνωμένο Βασίλειο ισχύει επίσης για εκείνη της Πορτογαλίας- ότι πρέπει συνεπώς να καθορισθεί επίσης για τη λευκή ζάχαρη μια παράγωγη τιμή παρεμβάσεως για όλες τις ζώνες της Πορτογαλίας για την περίοδο εμπορίας 1992/93-

ότι η περίπτωση των τιμών των ζαχαροτεύτλων στην Πορτογαλία που είναι ανώτερες από τις κοινές τιμές ρυθμίζεται από το άρθρο 238 παράγραφος 3 στοιχεία α) και β) της πράξης προσχώρησης που προβλέπει ότι, στην περίπτωση κατά την οποία η τιμή ενός προϊόντος στην Πορτογαλία είναι μεγαλύτερη από τις κοινές τιμές, αφενός μεν η προσέγγιση προκύπτει από την εξέλιξη των κοινών τιμών κατά την διάρκεια των επτά πρώτων ετών μετά την προσχώρηση και αφετέρου, το Συμβούλιο προβαίνει σε ανάλυση της εξέλιξης της προσέγγισης των τιμών, με βάση τη γνώμη της Επιτροπής-

ότι από την ανάλυση αυτή προκύπτει ότι η αναμενομένη προσέγγιση από την προϋποτιθεμένη αύξηση των κοινών τιμών των ζαχαροτεύτλων δεν επετεύχθη λόγω της διατηρήσεώς τους εν γένει και μάλιστα της μειώσεώς τους- ότι οι πορτογαλικές τιμές των ζαχαροτεύτλων προσαρμόστηκαν εντούτοις για να αποφευχθεί μια διεύρυνση της αποκλίσεώς τους από τις κοινές τιμές-

ότι η απόκλιση, αφενός μεν της πορτογαλικής τιμής των ζαχαροτεύτλων και αφετέρου της κοινής τιμής αναφοράς των ζαχαροτεύτλων, δηλαδή της τιμής βάσεως αυξημένης, αναφορικά με τις πράξεις της διασκέψεως που προηγήθηκαν της προσχώρησης, με την επίπτωση της περιφερειοποιήσεως για τη ζώνη Ιρλανδία-Ηνωμένο Βασίλειο, είναι κατώτερη από το 3 % που καθορίσθηκε από το άρθρο 237 της πράξης προσχώρησης και πρέπει να θεωρηθεί ως ελάχιστη- ότι τελικώς η προσέγγιση της τιμής της ζάχαρης επετεύχθη από την περίοδο εμπορίας 1992/93- ότι δικαιολογείται εφεξής οι ελάχιστες τιμές των ζαχαροτεύτλων που εφαρμόζονται στην Πορτογαλία να καθορίζονται σύμφωνα με το άρθρο 5 παράγραφος 3 του κανονισμού (ΕΟΚ) αριθ. 1785/81, πράγμα που σημαίνει ότι από την περίοδο εμπορίας 1992/93, καθορίζονται από την παράγωγη τιμή παρεμβάσεως της λευκής ζάχαρης που καθορίζεται για όλες τις ζώνες της Πορτογαλίας,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Για τις ελλειμματικές ζώνες της Κοινότητας, η παράγωγη τιμή παρέμβασης της λευκής ζάχαρης καθορίζεται, για 100 χιλιόγραμμα, σε:

α) 54,22 Ecu για όλες τις ζώνες του Ηνωμένου Βασιλείου-

β) 54,22 Ecu για όλες τις ζώνες της Ιρλανδίας-

γ) 54,22 Ecu για όλες τις ζώνες της Πορτογαλίας-

δ) 54,95 Ecu για όλες τις ζώνες της Ιταλίας.

Άρθρο 2

Η τιμή παρέμβασης της ακατέργαστης ζάχαρης καθορίζεται σε 43,94 Ecu ανά 100 χιλιόγραμμα.

Άρθρο 3

1. Η ελάχιστη τιμή των τεύτλων Α, που ισχύει στην Κοινότητα, με εξαίρεση την Ισπανία καθορίζεται σε 39,20 Ecu ανά τόνο.

2. Υπό την επιφύλαξη της εφαρμογής του άρθρου 28 παράγραφος 5 του κανονισμού (ΕΟΚ) αριθ. 1785/81, η ελάχιστη τιμή των τεύτλων Β, που ισχύει στην Κοινότητα, με εξαίρεση την Ισπανία καθορίζεται σε 27,20 Ecu ανά τόνο.

Άρθρο 4

Η προσέγγιση των τιμών ζαχαροτεύτλων που εφαρμόζονται στην Πορτογαλία προς τις κοινές τιμές επιτυγχάνεται από την 1η Ιουλίου 1992.

Άρθρο 5

1. Για την Ισπανία οι τιμές που εφαρμόζονται στον τομέα της ζάχαρης καθορίζονται ως εξής:

α) η τιμή παρέμβασης της λευκής ζάχαρης καθορίζεται σε 59,57 Ecu ανά 100 χιλιόγραμμα-

β) οι τιμές των τεύτλων καθορίζονται σε:

- 46,08 Ecu ανά τόνο για την τιμή βάσης,

- 45,28 Ecu ανά τόνο για την ελάχιστη τιμή των τεύτλων Α,

- 33,28 Ecu ανά τόνο για την ελάχιστη τιμή των τεύτλων Β, υπό την επιφύλαξη εφαρμογής του άρθρου 28 παράγραφος 5 του κανονισμού (ΕΟΚ) αριθ. 1785/81.

2. Οι τιμές των τεύτλων που αναφέρονται στην παράγραφο 1 νοούνται στο στάδιο της παράδοσης, στο κέντρο συγκέντρωσης, και ισχύουν για τον αντιπροσωπευτικό ποιοτικό τύπο, όπως ορίζεται στο άρθρο 3 του κανονισμού (ΕΟΚ) αριθ. 1748/92.

Άρθρο 6

Η τιμή κατωφλίου καθορίζεται σε:

α) 63,90 Ecu ανά 100 χιλιόγραμμα λευκής ζάχαρης-

β) 54,60 Ecu ανά 100 χιλιόγραμμα ακατέργαστης ζάχαρης-

γ) 6,89 Ecu ανά 100 χιλιόγραμμα μελάσσας.

Άρθρο 7

Το ποσό απόδοσης που αναφέρεται στο άρθρο 8 του κανονισμού (ΕΟΚ) αριθ. 1785/81 καθορίζεται σε 0,52 Ecu ανά 100 χιλιόγραμμα λευκής ζάχαρης ανά μήνα.

Άρθρο 8

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται για την περίοδο εμπορίας 1992/93.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Λουξεμβούργο, 30 Ιουνίου 1992.

Για το Συμβούλιο

Ο Πρόεδρος

Arlindo MARQUES CUNHA

(1) ΕΕ αριθ. L 177 της 1. 7. 1981, σ. 4. Κανονισμός που τροποποιήθηκε τελευταία από τον κανονισμό (ΕΟΚ) αριθ. 61/92 της Επιτροπής (ΕΕ αριθ. L 6 της 11. 1. 1992, σ. 19).(2) ΕΕ αριθ. L 162 της 26. 6. 1991, σ. 18.(3) ΕΕ αριθ. C 119 της 11. 5. 1992, σ. 18.(4) Βλέπε σελίδα 13 της παρούσας Επίσημης Εφημερίδας.(5) ΕΕ αριθ. L 156 της 25. 6. 1977, σ. 4. Κανονισμός που τροποποιήθηκε τελευταία από τον κανονισμό (ΕΟΚ) αριθ. 3042/78 (ΕΕ αριθ. L 361 της 23. 12. 1978, σ. 8).